钦定古今图书集成/理学汇编/文学典/第063卷 > 范杲
## 钦定古今图书集成/理学汇编/文学典/第063卷 > 范杲

按《宋史范质传》：“质兄子杲，字师回，父正，青州从事。杲
少孤，质视如己子。刻志于学，与姑臧李均、汾阳郭昱
齐名，为文深僻难晓，后生多慕效之。以荫补太庙斋
郎，再迁国子四门博士。尝携文谒陶谷、窦仪，咸大称
赏，谓杲曰：‘若举进士，当待汝以甲科’。及秋试，有上书
言阀阅之家不当与寒士争科第，杲遂不应举。稍迁”
著作佐郎，出为许、邓二州从事，坐事免。太平兴国初，
迁著作郎、直史馆，历右拾遗、左补阙。雍熙二年，同知
贡举。俄上书自言其才比东方朔，求显用以观其效。
太宗壮之，擢知制诰。杲家贫，贷人钱数百万。母兄晞，
性啬，尝为兴元少尹，居京兆，殖货钜万。亲故有自长
安来者，绐杲曰：“少尹不复靳财物，已挥金无算矣。”杲
闻之喜，因上言：兄老，求典京兆以便养。太宗从其请，
改工部郎中，罢知制诰。杲既至，而晞吝如故，且常以
不法事干公府，杲大悔。杲视事逾年，境内不治。会贼
帅刘渥剽掠属县，吏卒解散，遂惊悸成疾。移知寿州，
上言：“家世史官，愿秉直笔，成国朝大典。”召为史馆修
撰，固求掌诰词，帝从之。时翰林学士宋白左迁鄜州，
贾黄中、李沆参知政事，苏易简转承旨，杲连致书相
府，求为学士，且言于宰相李昉曰：“先公尝授以《制诰》
一编，谓杲才堪此职。”因出示昉，昉屡开解之。未几，太
宗飞白书“玉堂”额以赐翰林，杲又上《玉堂记》，因请备
职。太宗恶其躁竞，改右谏议大夫、知濠州，复召为史
馆修撰。初，太宗以太祖朝典策未备，乃议召杲。杲闻
命喜甚，以为将加优擢，晨夜趋进。至宋州，遇朗州通
判钱熙，杲问以朝议将任仆何官，熙言：“重修《太祖实
录》尔。”杲默然。久之，感疾至京师，旬月卒，年五十六。太宗闵之，录其二子。杲性虚诞，与人交，好面誉背非，惟
与柳开善，更相引重，始终无间。不善治生，家益贫，杲
端坐终日，不知计所出，人皆笑之。子坦亦登进士第。